அப்போதுதான் ‘சூரியன்’ என்ற மாத இதழ் மலேசியாவில் உதயமாகி இருந்தது. (அவ்விதழ் 1988 ஆக்ஸ்ட் மாதம் தொடங்கப்பட்டது. நான் 1989இல் முதலாம் ஆண்டில் புகுந்தேன்) தலைமை ஆசிரியர் என்ன நினைத்தாரோ அதை என் கையில் கொடுத்து “இதை படிச்சிக்கிட்டு இரு,” என்றார். நானும் அவ்விதழை கையில் வாங்கி புரட்டத்தொடங்கினேன். அந்நேரம் பார்த்து ருக்குமணி டீச்சர் தலைமை ஆசிரியர் அறைக்குள் நுழைந்து கடுப்பானார். பலவாரங்கள் வகுப்பறை பக்கம் வராத எனக்கு பெரியவர்கள் வாசிக்கும் இதழைக் கொடுப்பது நியாயமில்லை என்பது போல ஏதோ சொன்னார். தலைமை ஆசிரியர் என்னை அப்புத்தகத்தின் தலைப்பை வாசிக்கச் சொன்னார். ‘சூரியன்’ என உடனே வாசித்தேன்.